ai4bharat/Pralekha huggingface dataset:
மத்திய அமைச்சரவை
இந்தியாவுக்கும் ஆஸ்திரியாவுக்கும் இடையேயான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்
சாலை உள்கட்டமைப்புத் துறையில் இந்திய சாலைப்போக்குவரத்து மற்றும் நெடுஞ்சாலைத்துறை மற்றும் ஆஸ்திரியாவின் போக்குவரத்து, கண்டுபிடிப்பு மற்றும் தொழில்நுட்ப நடுவண் அமைச்சகத்திற்கும் இடையேயான தொழில்நுட்ப ஒத்துழைப்புக்கான புரிந்துணர்வு ஒப்பந்தத்திற்கு பிரதமர் திரு நரேந்திரமோடி தலைமையிலான மத்திய அமைச்சரவை ஒப்புதல் அளித்துள்ளது
தாக்கம் :
இரு நாடுகளுக்கு இடையே சாலைப் போக்குவரத்து, சாலை / நெடுஞ்சாலை உள்கட்டமைப்பு வசதி, மேலாண்மை மற்றும் நிர்வாகம், சாலைப்பாதுகாப்பு மற்றும் அறிவுசார்ந்த போக்குவரத்து முறை ஆகிய துறைகளில் ஒத்துழைப்பிற்கான பயனுள்ள கட்டமைப்பை உருவாக்குவதே புரிந்துணர்வு ஒப்பந்தத்தின் நோக்கமாகும்.
இந்தப் புரிந்துணர்வு ஒப்பந்தம் இரு நாடுகளுக்கு இடையேயான நீண்ட உறவுகளை முன்னெடுத்துச் சென்று வலுப்படுத்துவதோடு, இந்தியக் குடியரசுக்கும் ஆஸ்திரியக் குடியரசுக்கும் இடையேயான வர்த்தகம் மற்றும் மண்டல ஒருமைப்பாட்டை மேம்படுத்த உதவும்.
சமூக நிதி மற்றும் அதிகாரமளித்தல் அமைச்சகம்
பொது முடக்கத்தின் போது, மாற்றுத் திறனாளிகளுக்கு குறைந்தபட்ச ஆதரவை உறுதி செய்ய மத்திய உள்துறை அமைச்சகத்துக்கு மாற்றுத்திறனாளிகள் அதிகாரமளித்தல் துறை வேண்டுகோள்
பொது முடக்கத்தின் போது, மாற்றுத் திறனாளிகளுக்கு குறைந்தபட்ச ஆதரவை உறுதி செய்ய வேண்டும் என மத்திய உள்துறை அமைச்சகத்துக்கு மத்திய சமூக நீதி மற்றும் அதிகாரமளித்தல் அமைச்சகத்தின் மாற்றுத்திறனாளிகள் அதிகாரமளித்தல் துறை வேண்டுகோள் விடுத்துள்ளது.
தற்போதைய சூழலில் மாற்றுத்திறனாளிகள் பெரிதும் பாதிக்கப்பட வாய்ப்பு உள்ளதாக, மாற்றுத்திறனாளிகள் அதிகாரமளித்தல் துறை, மத்திய உள்துறை அமைச்சக செயலருக்கு கடிதம் எழுதியுள்ளது. அவர்களது குறைபாடு காரணமாக, அவர்களுக்கு தொடர்ச்சியான கவனிப்பும், ஆதரவும் தேவைப்படுகிறது. பெரும்பாலோர், தங்களது அன்றாட வாழ்க்கைத் தேவைக்கும் செயல்பாடுகளுக்கும் கவனிப்பு பணியாளர்களையோ, பணியாளர்களையோ அல்லது இதர சேவையாளர்களையோ சார்ந்திருக்க வேண்டிய நிலையில் உள்ளனர். இவர்களுக்கு சேவை புரிபவர்கள், பொது முடக்கம் உள்ள நிலையில், தங்கள் வீடுகளுக்குச் செல்வதில் சிரமம் ஏற்பட்டுள்ளதால், சிரமத்துக்கு ஆளாகியிருப்பதாக பல்வேறு தரப்பிலிருந்தும் ஏராளமான புகார்கள் பெறப்பட்டுள்ளதாக மாற்றுத்திறனாளிகள் அதிகாரமளித்தல் துறை கூறியுள்ளது. சமூக விலகல் விதிமுறைகள் பின்பற்றப்பட வேண்டும் என்பதை மறுக்க முடியாது என்றாலும், மக்கள் நடமாட்டத்துக்கு கடுமையான கட்டுப்பாடுகள் விதிக்கப்பட்டுள்ள நிலையில், மாற்றுத்திறனாளிகள் அத்தியாவசிய சேவை அளிப்பவர்களை அணுகுவதற்கு அரசு நடவடிக்கை எடுக்கவேண்டும் என்று வலியுறுத்தப்பட்டுள்ளது.
சட்டத்தை செயல்படுத்தும் மாநில, யூனியன் பிரதேச அதிகாரிகள், முன்னுரிமை அடிப்படையில், மாற்றுத்திறனாளிகளுக்கு சேவை வழங்குவோர், பணியாளர்களுக்கு அனுமதிச்சீட்டுகளை வழங்குமாறு அறிவுறுத்த வேண்டும் என்று கடிதத்தில் கேட்டுக்கொள்ளப்பட்டுள்ளது. தேவைப்பட்டால், மாற்றுத் திறனாளிகள் விவகாரங்களைக் கவனிக்கும் மாவட்ட அதிகாரிகளின் உதவியை, துரித ஆய்வுக்காக கோரலாம். உள்ளூர் காவல்துறையினர் தங்கள் பகுதிகளில், மாற்றுத்திறனாளிகளின் வேண்டுகோளைத் தெரியப்படுத்த தாமதமின்றி விரிவான விளம்பரம் செய்ய வேண்டும் என அறிவுரை வழங்கலாம் என வலியுறுத்தப்பட்டுள்ளது.
பிரதமர் அலுவலகம்
ஆஸ்திரேலிய நாட்டின் வெளியுறவு விவகாரங்கள் மற்றும் மகளிர் நல அமைச்சர் மேதகு திருமிகு மாரிஸ் பெய்ன் மற்றும் பாதுகாப்பு அமைச்சர் மேதகு திரு பீட்டர் டட்டன் ஆகியோர் மரியாதை நிமித்தமாக பிரதமருடன் சந்திப்பு
இந்தியா மற்றும் ஆஸ்திரேலியா இடையே முதலாவது அமைச்சகங்கள் அளவிலான 2+2 பேச்சுவார்த்தை நிறைவடைந்த பிறகு ஆஸ்திரேலிய நாட்டின் வெளியுறவு விவகாரங்கள் மற்றும் மகளிர் நல அமைச்சர் மேதகு திருமிகு மாரிஸ் பெய்ன் மற்றும் பாதுகாப்பு அமைச்சர் மேதகு திரு பீட்டர் டட்டன் ஆகியோர் மரியாதை நிமித்தமாக பிரதமர் திரு நரேந்திர மோடியை இன்று சந்தித்துப் பேசினார்கள்.
2+2 பேச்சுவார்த்தையில் ஆஸ்திரேலிய நாட்டின் பிரதிநிதிகள் ஆக்கபூர்வமான விவாதங்களை மேற்கொண்டதற்காக பாராட்டு தெரிவித்த பிரதமர், இரு நாடுகளுக்கு இடையே வளர்ந்துவரும் கேந்திர ஒன்றிணைப்பின் அடையாளமாக இது அமைவதாகச் சுட்டிக்காட்டினார்.
இருதரப்பு கேந்திர மற்றும் பொருளாதார ஒத்துழைப்பை மேலும் நீட்டிப்பது பற்றிய சாத்தியக்கூறுகள், இந்திய- பசிபிக் பகுதியை நோக்கிய இரு நாடுகளின் பொதுவான அணுகுமுறை, இரு தரப்பிற்கும் இடையே மனித பலமாக செயல்படும் ஆஸ்திரேலியாவில் வசிக்கும் இந்திய சமூகத்தின் அதிகரித்து வரும் முக்கியத்துவம் உள்ளிட்ட ஏராளமான விஷயங்கள் குறித்து கூட்டத்தில் விவாதிக்கப்பட்டது.
இரு நாடுகளுக்கு இடையே கடந்த ஆண்டு அறிமுகப்படுத்தப்பட்ட விரிவான கேந்திர கூட்டணியை விரைந்து மேம்படுத்துவதில் ஆஸ்திரேலிய பிரதமர் திரு ஸ்காட் மாரிசன் அளித்துவரும் பங்களிப்பிற்கு பிரதமர் தமது பாராட்டைத் தெரிவித்துக் கொண்டார். தமது வசதியின் அடிப்படையில் விரைவில் இந்தியாவிற்கு பயணம் மேற்கொள்ளுமாறு பிரதமர் திரு மாரிசனுக்கு அவர் மீண்டும் அழைப்பு விடுத்தார்.
பிரதமர் அலுவலகம்
உத்தராகண்ட் முதல்வராக பொறுப்பேற்றதற்கு திரு புஷ்கர் சிங் தாமிக்கு பிரதமர் வாழ்த்து
உத்தராகண்ட் முதல்வராக பொறுப்பேற்றதற்கு, திரு புஷ்கர் சிங் தாமிக்கு பிரதமர் திரு நரேந்திர மோடி வாழ்த்து தெரிவித்துள்ளார்.
இன்று பதவிஏற்றுக்கொண்ட மற்றவர்களுக்கும், அவர் வாழ்த்து தெரிவித்தார்.
சுட்டுரையில், பிரதமர் விடுத்துள்ள செய்தியில், ‘‘இன்று பதவி ஏற்றுக்கொண்ட திரு புஷ்கர் தாமி மற்றும் இதர அனைவருக்கும் வாழ்த்துகள். உத்தராகண்ட் மாநிலத்தின் வளர்ச்சி மற்றும் செழிப்புக்கு அவர்கள் பணியாற்றுவதால், இந்த குழுவுக்கு மிகச்சிறந்த வாழ்த்துகள்.’’ என குறிப்பிட்டுள்ளார்.
பிரதமர் அலுவலகம்
இந்தியா-யுஏஇ மெய்நிகர் உச்சிமாநாட்டில் பிரதமர் திரு. நரேந்திர மோடி ஆற்றிய தொடக்க உரையின் முக்கிய அம்சங்கள்.
மேன்மை தங்கிய எனது சகோதரர் அவர்களே, இன்றைய மெய்நிகர் உச்சிமாநாட்டுக்கு தங்களை அன்புடன் வரவேற்கிறேன். முதலில், உங்களையும், யுஏஇ-யையும் வாழ்த்த நான் விரும்புகிறேன். கொவிட் பெருந்தொற்றுக்கு இடையில், எக்ஸ்போ 2020 மிகவும் பிரம்மாண்டமாக நடத்தியுள்ளீர்கள். துரதிருஷ்டவசமாக, இந்த எக்ஸ்போவில் கலந்து கொள்ள யுஏஇ-வுக்கு என்னால் பயணம் செய்ய இயலவில்லை.மேலும், நாம் நேரில் சந்தித்தும் நாளாகிறது. அனைத்து சவால்களுக்கு மத்தியிலும், நமது நட்புறவுகள் தொடர்ந்து புதிய உச்சத்தைத் தொட்டுள்ளதை இன்றைய மெய்நிகர் உச்சிமாநாடு காட்டுகிறது.
மேன்மை தங்கியவர்களே, நமது உறவை வலுப்படுத்துவதில் தங்களது தனிப்பட்ட பங்கு மிகவும் முக்கியத்துவம் வாய்ந்ததாகும். கொவிட் பெருந்தொற்று காலத்திலும், யுஏஇ-வில் உள்ள இந்திய சமுதாயத்தினர் மீது நீங்கள் காட்டிய அக்கறைக்கு நான் என்றும் கடமைப்பட்டுள்ளேன். யுஏஇ-வில் அண்மையில் நடந்த தீவிரவாத தாக்குதலை நாங்கள் வன்மையாக கண்டிக்கிறோம். இந்தியாவும், யுஏஇ-வும் தீவிரவாதத்துக்கு எதிராக எப்போதும் ஒன்றுபட்டு நிற்கும்.
மேன்மை தங்கியவர்களே, இந்த ஆண்டு, நம் இரு நாடுகளுக்கும் சிறப்பு முக்கியத்துவம் வாயந்ததாகும். யுஏஇ நிறுவப்பட்ட 50-வது ஆண்டை நீங்கள் கொண்டாடுகிறீர்கள். அடுத்த 50 ஆண்டுகளுக்கான தொலைநோக்கை நீங்கள் நிர்ணயித்துள்ளீர்கள். நாங்கள் சுதந்திரத்தின் 75-வது ஆண்டை இந்த ஆண்டில் கொண்டாடுகிறோம். நாங்கள் அடுத்த 25 ஆண்டுகளுக்கு உரிய லட்சிய இலக்குகளை நிர்ணயித்துள்ளோம். எதிர்காலத்துக்கான இரு நாடுகளின் தொலைநோக்கும் ஒரே மாதிரியான பொது அம்சங்களைக் கொண்டதாகும்.
மேன்மை தங்கியவர்களே, நமது இரு நாடுகளும், விரிவான பொருளாதார கூட்டு ஒப்பந்தத்தில் இன்று கையெழுத்திட்டுள்ளது குறித்து நான் மகிழ்ச்சி அடைகிறேன். இந்த முக்கியமான ஒப்பந்தத்தை மூன்று மாதங்களுக்குள் பேச்சுவார்த்தையை நடத்தி முடித்து இறுதி செய்திருப்பது குறிப்பிடத்தக்கதாகும். இதுபோன்ற ஒப்பந்தங்களுக்கு வருடக்கணக்காகும். நமது பொருளாதார உறவில் இது புதிய அத்தியாயத்தை ஏற்படுத்தும். இதன் மூலம் நமது வர்த்தகம் $ 60 பில்லியனிலிருந்து $ 100 பில்லியனாக அடுத்த 5 ஆண்டுகளில் உயரும்.
வர்த்தகம், முதலீடு, எரிசக்தி, மக்களுக்கிடையிலான தொடர்பு ஆகியவை நமது ஒத்துழைப்பின் முக்கிய தூண்களாகும். அதேசமயம், மேலும் பல துறைகளிலும் நமது உறவை வலுப்படுத்த வாய்ப்புகள் நிறைந்துள்ளன. உணவு வழித்தடங்கள் பற்றிய நமது புதிய புரிந்துணர்வு ஒப்பந்தம் மிகச்சிறந்த முன்முயற்சியாகும். இதில் யுஏஇ முதலீடு செய்ய முன்வந்திருப்பதை நாங்கள் வரவேற்கிறோம். யுஏஇ-வின் உணவுப்பாதுகாப்பில் இந்தியாவை நம்பகமான கூட்டு நாடாக இது மாற்றும்.
அடுத்த ஆண்டு, இந்தியா ஜி-20 உச்சிமாநாட்டை நடத்தவுள்ளது. அதேபோல, யுஏஇ, சிஓபி- 28 மாநாட்டை நடத்தவுள்ளது. பருவநிலை என்பது உலக அளவில் மிகவும் முக்கிய இடத்தைப் பிடித்துள்ளது. இதற்கான நிகழ்ச்சி நிரலை வகுப்பதில், பரஸ்பர ஒத்துழைப்பை நாம் அதிகரிக்க வேண்டும். ஒரே மனதுடனான நாடுகளுடன் சேர்ந்து பாடுபடும் ஆக்கபூர்வமான அணுகுமுறையை நமது இரு நாடுகளும் கொண்டுள்ளன. இந்தியா-யுஏஇ-இஸ்ரேல்-அமெரிக்கா என்ற குழு, குறிப்பாக தொழில்நுட்பம், புத்தாக்கம், நிதி ஆகியவற்றில் நமது கூட்டு இலக்குகளை அடைவதில் வெற்றி பெறும் என நான் உறுதியாக நம்புகிறேன்.
இந்த உச்சிமாநாடு வெற்றியடைய மீண்டும் ஒருமுறை எனது வாழ்த்துக்களைத் தெரிவித்துக் கொள்கிறேன்.
ஊரக வளர்ச்சி அமைச்சகம்
ஏழைகள் நல வேலைவாய்ப்பு திட்டத்தின் செயல்பாடுகள்
மக்களவையில் கேள்வி ஒன்றுக்கு இன்று எழுத்துப்பூர்வமாக பதிலளித்த மத்திய ஊரக வளர்ச்சித்துறை இணை அமைச்சர் சாத்வி நிரஞ்சன் ஜோதி கீழ்காணும் தகவல்களை வழங்கினார்.
கிராமங்களுக்குத் திரும்பும் புலம்பெயர்ந்த தொழிலாளர்கள் மற்றும் கிராமப்புறங்களில் பாதிக்கப்பட்ட மக்களுக்கு வேலை வாய்ப்பு மற்றும் வாழ்வாதார வாய்ப்புகளை அதிகரிக்க ரூ 50,000 கோடி மதிப்பீட்டில் 20 ஜூன் 2020 அன்று 126 நாட்களுக்கு ஏழைகள் நல வேலைவாய்ப்பு திட்டம் தொடங்கப்பட்டது.
25 பணிகளில்  கவனம் செலுத்துவதன் மூலம் வருமானம் ஈட்டும் நடவடிக்கைகளை அதிகரிக்கவும் நீண்டகால வாழ்வாதார வாய்ப்புகளை மேம்படுத்தவும், பொது உள்கட்டமைப்பு மற்றும் வாழ்வாதார சொத்துக்களை உருவாக்குவதன் மூலம் கிராமங்களை மேம்படுத்தவும், துன்பப்படுபவர்களுக்கு உடனடி வேலைவாய்ப்பு மற்றும் வாழ்வாதார வாய்ப்புகளை வழங்குவதற்கும் ஒரு பல்முனை யுக்தியை இத்திட்டம் மேற்கொண்டது.
பீகார், ஜார்கண்ட், மத்தியப் பிரதேசம், ஒடிசா, ராஜஸ்தான் மற்றும் உத்தரப் பிரதேசம் ஆகிய 6 மாநிலங்களில் தேர்ந்தெடுக்கப்பட்ட 116 மாவட்டங்களில் இத்திட்டம் செயல்படுத்தப்பட்டது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1813766
சிறப்பு சேவைகள் மற்றும் கட்டுரைகள்
தபால் குறைத்தீர்ப்பு கூட்டம்: அக்டோபர் 21ம் தேதி நடைபெறுகிறது
தபால் குறைத்தீர்ப்பு கூட்டத்தை, தபால் துறையின், தமிழ்நாடு வட்டம், சென்னை அண்ணாசாலையில் உள்ள தமிழ்நாடு வட்டம், தலைமை போஸ்ட்மாஸ்டர் ஜெனரல் அலுவலகத்தில் 21.10.2021-ம் தேதி  காலை 11.30 மணிக்கு நடத்துகிறது. .
தபால் துறை வாடிக்கையாளர்களின் குறைகளை தமிழக வட்டார தலைமை போஸ்ட் மாஸ்டர் ஜெனரல் மற்றும் வட்டார தபால் குறைதீர்ப்பு தலைவர் ஆகியோர் தனிப்பட்ட முறையில் கேட்டு தீர்த்து வைப்பர். வாடிக்கையாளர்கள் தங்கள் குறைகளை, தபால் மூலமாகவும் அனுப்பலாம். திருமதி. எம்.விஜயலட்சுமி, உதவி இயக்குநர் , தலைமை போஸ்ட் மாஸ்டர் ஜெனரல் அலுவலகம், தமிழ்நாடு வட்டம், சென்னை - 600 002 என்ற முகவரிக்கு 18.10.2021ம் தேதிக்கு முன்பாக வாடிக்கையாளர்கள் தங்கள் குறைகளை அனுப்பலாம்.
இவற்றை pg.tn@indiapost.gov.in என்ற இ-மெயில் முகவரியிலும், DAK ADALAT என தலைப்பில் அனுப்பலாம்.
தபால் விநியோகம், விரைவு தபால், பார்சல்கள், மணி ஆர்டர்கள், சேமிப்பு வங்கி, ரொக்க சான்றிதழ் மற்றும் கவுன்டர் சேவைகள் ஆகியவை தொடர்பான குறைகளும் கேட்கப்படும்.
மணி ஆர்டர் / பதிவு தபால் / விரைவு தபால் / விபி/ காப்பீடு செய்யப்பட்ட பொருட்கள் தொடர்பான குறைகளில் தபால் எண், தேதி, பதிவு செய்த அலுவலகம், அனுப்புனர் மற்றும் பெறுநரின் முழு முகவரி ஆகியவை இடம் பெற வேண்டும். சேமிப்பு திட்டம் அல்லது தபால் ஆயுள் காப்பீடு போன்றவை குறித்த குறைகளாக இருந்தால், கணக்கு எண், காப்பீடு பாலிசி எண், பணம் செலுத்துபவர் / காப்பீடு செய்தவரின் பெயர், தபால் அலுவலக பெயர் மற்றும் தபால் துறை தொடர்பான இதர குறிப்புகளையும் தெரிவிக்க வேண்டும்.
சுற்றுச்சூழல் மற்றும் வனத்துறை அமைச்சகம்
வன உயிர்களை பாதுகாப்பதற்கும், இணக்கத்தோடு இணைந்து வாழ்வதற்குமான உறுதியை வலியுறுத்துவதற்கான நிகழ்வே வன உயிர்கள் வாரம்: பிரதமர் திரு நரேந்திர மோடி
'புலித் திட்டம்' மற்றும் 'யானைத் திட்டம்' ஆகியவற்றின் வெற்றியை தொடர்ந்து அருகிவரும் உயிரினங்களை பாதுகாப்பதற்காக 'சிங்கத் திட்டம்' மற்றும் 'டால்பின் திட்டம்' ஆகிய பிரத்யேக திட்டங்களை நாடு செயல்படுத்தி வருவதாக பிரதமர் திரு நரேந்திர மோடி கூறியுள்ளார்.
வன உயிர்கள் வாரத்தையொட்டி அவர் வெளியிட்டுள்ள செய்தியில், இந்த திட்டங்களிடமிருந்து எதிர்பார்க்கப்படும் விளைவுகளை எட்டுவதற்காக அனைத்து தரப்பு மக்களின் ஆதரவையும் கோரினார்.
அமைதி மற்றும் அகிம்சையின் அடையாளமாக விளங்கிய மகாத்மா காந்தியின் பிறந்தநாளையொட்டி கொண்டாடப்படும் வன உயிர்கள் வாரம், வன உயிர்களை பாதுகாப்பதற்கும், அனைத்து உயிர்களும் இணக்கத்தோடு இணைந்து வாழ்வதற்குமான உறுதியை வலியுறுத்துவதற்கான சரியான தருணம் என்று பிரதமர் கூறினார்.
பாதுகாக்கப்பட்ட பகுதிகள் துடிப்புடனும் அதிக அளவிலும் விளங்கும் இன்றைய காலகட்டத்தில், வன உயிர்களின் பாதுகாப்பும் முன்னெப்போதையும் விட வலிமை பெற்று இருப்பதாக அவர் கூறினார். பாதுகாக்கப்பட்ட வனப்பகுதிகள் தேசிய பூங்காக்கள் மற்றும் சரணாலயங்களுக்கு தேவையான ஆதரவை வழங்குவதாக தெரிவித்த திரு மோடி, வன உயிர்கள் செழிப்புடன் திகழ இத்தகைய பகுதிகள் அதிகரிக்கப்பட்டு வருவதாக தெரிவித்தார். ஆசிய சிங்கங்களின் கடைசி மக்கள் தொகை இந்தியாவில் உள்ளதாக குறிப்பிட்ட அவர், புலிகளின் எண்ணிக்கையை இரட்டிப்பாக்குவதற்கான இலக்கு முன்னதாகவே எட்டப்பட்டதாக கூறினார்.
நெகிழி கழிவு மேலாண்மைக்கு இந்தியா அளித்துவரும் முக்கியத்துவத்தை பற்றி குறிப்பிட்ட பிரதமர், நீடித்த வளர்ச்சிக்காகவும், வளமான பல்லுயிர் தன்மைக்காகவும் ஒருமுறை பயன்படுத்தும் நெகிழியின் பயன்பாட்டை குறைக்க இந்தியா முயற்சிகள் எடுத்து வருவதாக தெரிவித்தார். இடம்பெயரும் உயிர்களின் இல்லமாக இந்தியா திகழ்வதால் இந்த உயிர்களுக்கு உரிய முக்கியத்துவத்தையும், பாதுகாப்பையும் நாடு அளித்து வருவதாக திரு மோடி கூறினார்.
உலகின் நிலப் பரப்பளவில் 2.4% உள்ள இந்தியா, உலக மக்கள் தொகையில் 17 சதவீதத்தை தன்னகத்தே கொண்டு இருப்பதாக கூறிய திரு மோடி, இந்தியாவின் வளர்ச்சி தேவைகள் மிகவும் அதிகமானவை என்றார். அதேசமயம் வன உயிர்கள் மற்றும் பல்லுயிர்களின் பாதுகாப்பும் அதே அளவுக்கு முக்கியமானது என்று அவர் கூறினார்.----
- ----
(Visitor Counter : 176
சிறப்பு சேவைகள் மற்றும் கட்டுரைகள்
உலகப் பல்கலைக்கழக தரவரிசையின் வெளியீட்டாளரான டைம்ஸ் உயர் கல்வி தரவரிசை 2022-இல் புதுவை பல்கலைக்கழகம் முன்னேறியுள்ளது
உலக அளவில் அங்கீகரிக்கப்பட்ட உலகப் பல்கலைக்கழக தரவரிசையின் வெளியீட்டாளரான டைம்ஸ் உயர் கல்வி , ஐக்கிய நாடுகளின் நிலையான வளர்ச்சி இலக்குகள் தொடர்பான பல்கலைக்கழகங்களை மதிப்பிடும் மதிப்பீடு தரவரிசை பட்டியல் 2022 ஐ வெளியிட்டது. தற்போதைய ஆண்டில்  110 க்கும் மேற்பட்ட நாடுகளில் இருந்து 1524 பல்கலைக்கழகங்கள் பங்கேற்றுள்ளன, இதில் 64 இந்திய பல்கலைக்கழகங்கள் இடம்பெற்றுள்ளன.
புதுவை பல்கலைக்கழகம் இந்த தரவரிசை மதிபீடு முறை முதல் பதிப்பில் இருந்து இந்த தரவரிசையில் இடம்பெற்று வருகிறது. 28.04.2022 அன்று வெளியிடப்பட்ட நான்காவது பதிப்பில் புதுவை பல்கலைக்கழகம் 601-800 வது இடத்தில் உள்ளது என்பதை மகிழ்ச்சியுடன் பகிர்ந்து கொள்கிறோம். மேலும், முந்தைய ஆண்டில் பெற்ற மதிப்பெண் 47.6-56.5 ஐ காட்டிலும் 57.3-64 மதிப்பெண்களுடன் கணிசமாக மேம்படுத்தப்பட்டுள்ளது. பல்கலைக்கழகங்களின் பங்களிப்பால் சமுதாயத்தில் ஏற்பட்டுள்ள தாக்கத்தை அளவீடு செய்ய இந்த தரவரிசை முறை ஒரு அளவுகோலாக எடுத்துக்கொள்ளப்படுகிறது. நிலையான வளர்ச்சி இலக்குகள் தரவரிசை 2022ன் படி புதுவை பல்கலைக்கழகம் பருவநிலை நடவடிக்கை, தண்ணீருக்கு கீழே வாழ்க்கை, நிலத்தில் வாழ்க்கை, மற்றும் தரமான கல்வி ஆகிய குறியீட்டில் 201-300 தரவரிசையுடன் பல இந்தியப் பல்கலைக்கழகங்களை விட கணிசமாக முன்னேறியது,
புதுவை பல்கலைக்கழகம் கடந்த ஆண்டு பொறுப்பான நுகர்வு மற்றும் உற்பத்தி மற்றும் சுத்தமான நீர் சுகாதாரம் தொடர்பான SDG களில் 201-300 ரேங்க், பாலின சமத்துவம் 301-400 தரவரிசை மற்றும் பரஸ்பர புரிந்துணர்வு குறியீட்டு படி 401-600 ரேங்குடன் மேம்பட்டு டைம்ஸ் உயர் கல்வி உலக பல்கலைக்கழக தரவரிசை மற்றும் ஆசிய பல்கலைக்கழக தரவரிசை 2022 ஆகியவற்றிலும் பல்கலைக்கழகம் தனது நிலையை தக்க வைத்துக் கொண்டுள்ளது.
புதுவை பல்கலைக்கழகம் டைம்ஸ் உயர்கல்வி உலக தரவரிசையை தவிர, QS உலக பல்கலைக்கழக தரவரிசை, பொதுநல பல்கலைக்கழகங்களின் சங்கம் மற்றும் தேசிய நிறுவன தரவரிசை கட்டமைப்பு போன்ற தேசிய அளவிலான தரவரிசையில் பங்கேற்கிறது. மேலும் அடல் இன்னோவேஷன் தரவரிசை, அவுட்லுக்-ICARE தரவரிசையில் கணிசமான மதிப்பெண்கள் பெற்றுள்ளது.
இந்த நிகழ்வில் புதுவை பல்கலைக்கழகத்தின் துணைவேந்தர் பேராசிரியர் குர்மீத் சிங், இந்த குறிப்பிடத்தக்க சாதனைக்கு தனது மகிழ்ச்சியை வெளிப்படுத்தினார். மேலும் ஆசிரியர்கள், அலுவலர்கள், ஊழியர்கள் மற்றும் மாணவர்கள் ஆகியோரின் முயற்சிகள் மற்றும் பங்களிப்புக்காக அவர்களை பாராட்டினார். மேலும் அவர், பல்கலைக்கழக அனைத்து உறுப்பினர்களையும் சகோதரத்துவத்துடனும் உயர்ந்த மனப்பான்மையுடனும் பணிபுரிய ஊக்குவித்தார். மேலும் வரும் ஆண்டுகளில் பல்கலைக்கழகம் புதிய உயரங்களைத் தொட முயற்சிகளை மேற்கொள்ள வலியுறுத்தினார் என புதுவை பல்கலைக்கழக மக்கள் தொடர்பு உதவி பதிவாளர் வெளியிட்டுள்ள செய்திகுறிப்பில் தெரிவிக்கப்பட்டுள்ளது.
அறிவியல் மற்றும் தொழில்நுட்பத்துறை
உயிரி வேதியல் துறையில் இந்தியாவுக்கும் கோஸ்டாரிகாவுக்கும் இடையில் விருப்பம் தெரிவிக்கும் கடிதத் தகவல் அளிக்க மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் , உயிரி வேதியல் துறையில் இந்தியாவுக்கும் கோஸ்டாரிகாவுக்கும் இடையில் விருப்பம் தெரிவிக்கும் கடித  தகவல் கையெழுத்திடப்பட்டது குறித்து விளக்கம் அளிக்கப்பட்டது.
உயிரி வேதியல் கல்வி, பயிற்சி மற்றும் ஆராய்ச்சியில் உறுதியான முக்கியத்துவமான திட்டம் உருவாக்குவதற்கு அறிவியல் தொழில்நுட்ப புத்தாக்க செயல்பாடுகளில் கூட்டு முயற்சிக்கான செயல்திட்டத்தை உருவாக்குவதை நோக்கமாகக் கொண்டு இந்த LOI கையெழுத்திடப் பட்டுள்ளது.
இந்த LOI மார்ச் 2019ல் கையெழுத்திடப்பட்டது.
சுகாதாரம் மற்றும் குடும்ப நலத்துறை அமைச்சகம்
உலகளாவிய தடுப்பூசிக் கூட்டணி வாரியத்தின் உறுப்பினராக டாக்டர். ஹர்ஷ் வர்தன் நியமனம்
உலகளாவிய தடுப்பூசிக் கூட்டணி வாரியத்தின் உறுப்பினராக மத்திய சுகாதாரத்துறை அமைச்சர் டாக்டர். ஹர்ஷ்வர்தன் நியமிக்கப்பட்டுள்ளார்.
உலகளாவிய தடுப்பூசிக் கூட்டணி வாரியத்தின் உறுப்பினராக மியான்மரைச் சேர்ந்த திரு. மின்ட்ஹிட்வே உள்ளார். இவரது பதவிக்காலம் வரும் 31ஆம் தேதியுடன் முடிகிறது. இந்த நிலையில் இந்தப் பதவிக்கு மத்திய சுகாதாரத்துறை அமைச்சர் டாக்டர். ஹர்ஷ் வர்தன் நியமிக்கப்பட்டுள்ளார்.
உலகளாவிய தடுப்பூசிக் கூட்டணி வாரியத்தில், தென்கிழக்கு மண்டல அலுவலகம், மேற்கத்திய பசிபிக் மண்டல அலுவலகத் தொகுதியின் பிரதிநிதியாக 2021 ஜனவரி 1ஆம் தேதி முதல், 2023 டிசம்பர் 31ஆம் தேதி வரை டாக்டர். ஹர்ஷ் வர்தன் செயல்படுவார்.
இந்த வாரியம் ஆண்டுக்கு இரு முறை கூடி தடுப்பூசித் திட்டங்களை அமல்படுத்துவது தொடர்பான கொள்கை முடிவுகளை எடுக்கும். இந்த உலகளாவிய தடுப்பூசிக் கூட்டணி வாரியம், தனது திட்டங்கள் மூலம் உலக நாடுகளைத் தொற்றுநோய் அச்சுறுத்தலில் இருந்து காக்கிறது, ஏழ்மையைக் குறைக்கிறது, மனித உயிர்களைக் காக்கிறது. உலகின் ஏழை நாடுகளில் 822 மில்லியனுக்கும் மேற்பட்ட குழந்தைகளுக்கு தடுப்பூசி போட இந்த வாரியம் உதவியுள்ளது.
மேலும் விவரங்களுக்கு இந்த ஆங்கிலச் செய்திக் குறிப்பைப் பார்க்கவும்:https://pib.gov.in/PressReleasePage.aspx?PRID=1684403
-----
(Visitor Counter : 229
பாதுகாப்பு அமைச்சகம்
என்சிசி மாணவர்களுக்கு பாதுகாப்பு அமைச்சரின் பதக்கங்கள் மற்றும் பாராட்டு சான்றிதழ்களை வழங்கினார் திரு.ராஜ்நாத் சிங்
தில்லியில் நடைபெறும் என்சிசி மாணவர்களின் குடியரசு தின விழா அணிவகுப்பு முகாமுக்கு சென்ற பாதுகாப்புத்துறை அமைச்சர் திரு ராஜ்நாத் சிங், சிறப்பாக செயலாற்றிய என்சிசி மாணவர்களுக்கு பாதுகாப்பு அமைச்சரின் பதக்கங்கள் மற்றும் பாராட்டு சான்றிதழ்களை வழங்கினார்.
தலைநகர் புதுதில்லியில் ஜனவரி 26ம் தேதி நடைபெறும் குடியரசு தின விழா அணிவகுப்பில் தேசிய மாணவர் படையினர் பங்கேற்பர். இவர்களுக்கான ஒரு மாத முகாம் தில்லி கன்டோன்மென்ட் பகுதியில் நடைபெறுகிறது.
இந்த முகாமுக்கு இன்று பாதுகாப்புத்துறை அமைச்சர் திரு ராஜ்நாத் சிங் சென்றார். அவரை என்சிசி தலைமை இயக்குனர் லெப்டினன்ட் ஜெனரல் தருண் குமார் ஆயிச் வரவேற்றார். என்சிசி மாணவர்களின் அணி வகுப்பு மரியாதையை அமைச்சர் திரு ராஜ்நாத் சிங் ஏற்றார்.
முகாமில் சிறப்பாக செயல்பட்ட மாணவர்களுக்கு அவர் பாதுகாப்பு அமைச்சரின் பதக்கங்கள் மற்றும் பாராட்டு சான்றிதழை வழங்கினார்.
இந்நிகழ்ச்சியில் அமைச்சர் ராஜ்நாத் சிங் பேசியதாவது:
கொவிட் -19 தொற்று தடுக்கும் பணியில், என்சிசி யோக்தன் பயிற்சி மூலம் என்சிசி மாணவர்கள் 1,39,961 பேரும், ஊழியர்கள் 21,280 பேரும் முன்களப் பணியாளர்களாக செயல்பட்டது பாராட்டுக்குரியது. இந்த பணியின் போது, தேவைப்பட்டோருக்கு, உணவு, அத்தியாவசியப் பொருட்கள், முககவசம் போன்றவற்றை நீங்கள் விநியோகித்தீர்கள். என்சிசி பயிற்சிக்காக தற்போது தனி செயலி உருவாக்கப்பட்டுள்ளது அனைத்து என்சிசி மாணவர்களுக்கும், அதிகாரிகளுக்கும் அது பயனுள்ளதாக இருக்கிறது.
எல்லை மற்றும் கடலோர பகுதிகளில் ஒரு லட்சம் மாணவர்களை என்சிசியில் சேர்க்க வேண்டும் என பிரதமர் திரு நரேந்திர மோடி, கடந்தாண்டு சுதந்திர தின உரையில் அழைப்பு விடுத்தார். இந்த இலக்கை என்சிசி அதிகாரிகள் குறுகிய காலத்தில் நிறைவேற்றி 1,204 பள்ளி மற்றும் கல்லூரி மாணவர்களை என்சிசி-ல் சேர்த்தது பாராட்டுக்குரியது.
டிஜிட்டல் இந்தியா, தற்சார்பு இந்தியா, தேசிய ஒருமைப்பாடு ஆகியவற்றிலும் என்சிசி அமைப்பின் செயல்பாடுகள் பாராட்டுக்குரியவை. இந்த நாட்டின் இளைஞர்களை, ஒரு ஒருங்கிணைந்த மற்றும் ஒழுக்கமான சக்தியாக மாற்றுவதன் மூலம் என்சிசி, நாட்டுக்கு சிறந்த சேவையை செய்து வருகிறது.
இவ்வாறு திரு ராஜ்நாத் சிங் கூறினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1690896
ஊரக வளர்ச்சி அமைச்சகம்
விடுதலையின் அம்ரித் மகோத்சவத்தின் ஒரு பகுதியாக மகாத்மா காந்தி தேசிய ஊரக வேலைவாய்ப்பு உத்தரவாத சட்டம் குறித்த விழிப்புணர்வு வாரம் தேசிய அளவில் அனுசரிக்கப்பட்டது
மகாத்மா காந்தி தேசிய ஊரக வேலைவாய்ப்பு உத்தரவாத சட்டத்தின் கீழ் உள்ள உரிமைகள் மற்றும் பலன்கள் குறித்து பணியாளர்கள் அறிந்து கொள்வதற்கான விழிப்புணர்வு வாரத்தை விடுதலையின் அம்ரித் மகோத்சவத்தின் ஒரு பகுதியாக மாநிலங்கள்/யூனியன் பிரதேசங்கள் நடத்தின. சட்டத்தில் உள்ள பல்வேறு பிரிவுகளின் மூலம் பல சட்டப்பூர்வ உரிமைகளை பணி தேடுவோருக்கு மகாத்மா காந்தி தேசிய ஊரக வேலைவாய்ப்பு உத்தரவாத சட்டம் வழங்குகிறது.
இவை மக்களை சென்றடைவதற்காக பல்வேறு முயற்சிகளை மாநிலங்கள்/யூனியன் பிரதேசங்கள் எடுத்தன. மாவட்ட, வட்ட மற்றும் கிராம பஞ்சாயத்து அளவிலான நிகழ்ச்சிகள் மாநிலங்கள்/யூனியன் பிரதேசங்களால் நடத்தப்பட்டன.
பல மாவட்டங்களில் இது குறித்து கிராம சபை கூட்டங்கள் நடைபெற்ற நிலையில், சில மாவட்டங்கள் பணியிடங்களுக்கே நேரடியாக சென்றன. மகாத்மா காந்தி தேசிய ஊரக வேலைவாய்ப்பு உத்தரவாத திட்ட பயனர்கள், செயல்பாட்டாளர்கள் மற்றும் அலுவலர்கள் உற்சாகத்துடன் இதில் பங்கேற்றனர். இந்த நடவடிக்கைகளின் மூலம் திட்டத்தின் முழு பலனை பயனாளிகள் பெற முடியும்.
2021 மார்ச் 12 அன்று பிரதமரால் தொடங்கப்பட்ட இந்தியாவின் 75-வது சுதந்திரத்தை குறிக்கும் விடுதலையின் அம்ரித் மகோத்சவம், 75 வாரங்களுக்கு கொண்டாடப்படும்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1751660
பாதுகாப்பு அமைச்சகம்
சின்கான் லெப்டினென்ட் ஜெனரல் அஜய் சிங் அந்தமான் & நிக்கோபார் கமாண்ட் பணியாளர்களிடையே உரை
அந்தமான் மற்றும் நிக்கோபார் கமாண்டின்  தளபதி லெப்டினன்ட் ஜெனரல் அஜய் சிங், 'சிறப்பு சைனிக் சம்மலன்' நிகழ்வில், அந்தமான் மற்றும் நிக்கோபார் கமாண்டின்  பணியாளர்களிடையே, 2021 ஜூன் 17 அன்று உரையாற்றினார். ஏஎன்சி-யின் அனைத்து மட்டப் பணியாளர்களும், மிக உயர்ந்த தொழிற்திறனையும், தயார் நிலையையும் கொண்டிருப்பதாக அவர் பாராட்டினார். தேசத்தின் பாதுகாவலர்களாக ஆயுதப்படைகள் மீதான நம்பிக்கையும் எப்போதும் மதிக்க வேண்டும் என்று அவர் வலியுறுத்தினார். போரின் மாறும் இயக்கவியலின் முக்கியத்துவத்தையும், தேசத்தின் எதிர்காலத்தை வடிவமைப்பதில் பாதுகாப்பு சேவைகளின் பங்கையும் லெப்டினன்ட் ஜெனரல் அஜய் சிங் கோடிட்டுக் காட்டினார். கடுமையான கொவிட்-19 பாதுகாப்பு நடவடிக்கைகளை தொடர்ந்து கடைபிடிக்குமாறு அவர் அனைத்து பணியாளர்களையும் கேட்டுக்கொண்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1728140
உள்துறை அமைச்சகம்
கோவிட்-19 தடுப்பூசிகளுக்கு ஒப்புதல் அளிக்கப்பட்டதற்கு மத்திய உள்துறை அமைச்சர் அமித்ஷா வரவேற்பு
இந்திய சீரம் மையம் மற்றும் பாரத் பயோடெக் நிறுவனம் தயாரித்த கோவிட் 19 தடுப்பூசிகளுக்கு, இந்திய மருந்துகள் கட்டுப்பாட்டு ஆணையம் ஒப்புதல் அளித்துள்ளதை, மத்திய உள்துறை அமைச்சர் திரு. அமித்ஷா வரவேற்றுள்ளார்.
இது குறித்து டிவிட்டரில் அவர் விடுத்துள்ள தகவலில் கூறியிருப்பதாவது:
‘‘இந்தியாவுக்கு ஒரு முக்கியமான சாதனை! இந்திய சீரம் மையம் மற்றும் பாரத் பயோடெக் நிறுவனம் தயாரித்த கோவிட் 19 தடுப்பூசிகளுக்கு, இந்திய மருந்துகள் கட்டுப்பாட்டு ஆணையம் ஒப்புதல் அளித்துள்ளது. இந்தியாவை பெருமைபட வைத்த, நமது திறமையான, கடினமாக உழைக்கும் விஞ்ஞானிகளை வணங்குகிறேன். கோவிட் இல்லா இந்தியாவை உருவாக்க பாடுபட்ட பிரதமர் திரு நரேந்திர மோடிக்கு வாழ்த்துக்கள். தொலைநோக்கு தலைமையால், மிகப் பெரிய மாற்றத்தை ஏற்படுத்த முடியும். நெருக்கடியான நேரத்தில், புத்தாக்கத்துக்கும், மனித இனத்துக்கும் உதவும், ஆர்வம் உள்ள புதிய இந்தியாவை நாம் அடிக்கடி பார்த்திருக்கிறோம். இந்திய தயாரிப்பு தடுப்பூசிக்கான அனுமதி, பிரதமர் நரேந்திர மோடியின் தற்சார்பு இந்தியா தொலைநோக்கை ஊக்குவிப்பதில், முக்கிய நிகழ்வாக இருக்கும். சிக்கலான நேரத்தில் மனித குலத்திற்கு அர்ப்பணிப்புடன் பணியாற்றிய, நமது விஞ்ஞானிகள், மருத்துவர்கள், மருத்துவ ஊழியர்கள், பாதுகாப்பு படையினர் மற்றும் கொரோனா முன்கள பணியாளர்கள் அனைவருக்கும் நாம் இதயபூர்வ நன்றியை தெரிவிக்கிறோம். அவர்களின் தன்னலம் அற்ற சேவைக்காக, நாடு எப்போதும் நன்றியுடன் இருக்கும்’’
------
(
சிறுபான்மையினர் நலன் அமைச்சகம்
“ஹுனார் ஹாத்தின்” 32-வது பதிப்பை நவம்பர் 12 அன்று லக்னோவில் மத்திய சுகாதாரம், குடும்ப நலம், ரசாயனம் மற்றும் உரங்கள் அமைச்சர் டாக்டர் மன்சுக் மாண்டவியா தொடங்கி வைக்கிறார்
நாட்டின் பாரம்பரிய கலைகள் மற்றும் கைவினைகளை பாதுகாப்பதற்கான சிறந்த தளமாக விளங்கி வரும் “ஹுனார் ஹாத்தின்” 32-வது பதிப்பை 2021 நவம்பர் 12 அன்று லக்னோவில் மத்திய சுகாதாரம், குடும்ப நலம், ரசாயனம் மற்றும் உரங்கள் அமைச்சர் டாக்டர் மன்சுக் மாண்டவியா தொடங்கி வைக்கிறார்.
இது குறித்து செய்தியாளர்களிடம் பேசிய மத்திய சிறுபான்மையினர் நலத்துறை அமைச்சர் திரு முக்தார் அப்பாஸ் நக்வி
, 30-க்கும் மேற்பட்ட மாநிலங்கள் மற்றும் யூனியன் பிரதேசங்களில் இருந்து 600-க்கும் மேற்பட்ட கலைஞர்கள் மற்றும் கைவினைஞர்கள் இதில் கலந்து கொண்டு தங்கள் பொருட்களை காட்சிப்படுத்துவார்கள் என்றார்.
கடந்த 6 ஆண்டுகளில் 6 லட்சத்து 75 ஆயிரத்துக்கும் மேற்பட்ட கலைஞர்கள், கைவினைஞர்கள் மற்றும் அவர்களுடன் தொடர்புடையவர்களுக்கு “ஹுனார் ஹாத்” மூலம் வேலைவாய்ப்புகள் வழங்கப்பட்டுள்ளன என்று திரு நக்வி கூறினார்.
அடுத்த "ஹுனார் ஹாத்" பதிப்புகள், புது தில்லியில் உள்ள பிரகதி மைதானத்தில் , ஹைதராபாத் , சூரத் , புது தில்லி ஜேஎல்என் ஸ்டேடியம்  ஏற்பாடு செய்யப்படும்..
மைசூரு, கவுகாத்தி, புனே, அகமதாபாத், போபால், பாட்னா, புதுச்சேரி, மும்பை, ஜம்மு, சென்னை, சண்டிகர், ஆக்ரா, பிரயாக்ராஜ், கோவா, ஜெய்ப்பூர், பெங்களூரு, கோட்டா, சிக்கிம், ஸ்ரீநகர், லே, ஷில்லாங், ராஞ்சி, அகர்தலா மற்றும் பிற இடங்களிலும் "ஹுனார் ஹாத்" வரும் நாட்களில் ஏற்பாடு செய்யப்படும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1770928